ইসলামি রাষ্ট্রবিপ্লবের লক্ষ্যে প্রথম স্ট্রাটেজী হতে হবে, কোরআনের জ্ঞানলাভ ও সে জ্ঞানের প্রাপক বিস্তার। কোরআন নিয়ে অবিরাম চিন্তাভাবনা ও বাস্তব জীবনে তার প্রয়োগের মাধ্যমেই অর্জিত হতে পারে মহান আল্লাহর সাথে মজবুত সম্পর্ক। রোডম্যাপের প্রথম মাইলফলকটি অতিক্রম করতে হবে এ স্ট্রাটেজী বাস্তবায়নের মধ্য দিয়েই। শুধু নিজেকে নয়, সাধারণ মুসলমানদের ঘরের দুয়ারে এবং মনের দুয়ারে কোরআনের দিকে নিয়ে যেতে হবে। তবে সেটি নিছক তেলাওয়াতের সামর্থ বাড়িয়ে নয়, বরং সেটি বুঝা ও তা নিয়ে চিন্তাভাবনায় ব্যাপক বিপ্লব এনে। মহান আল্লাহতায়ালার কাছে এমন সমঝ-বুঝের গুরুত্ব অপরিসীম। তিনি সে গুরুত্বটি বুঝিয়েছেন বার বার এ প্রশ্নগুলি রেখে, “আফালাতাক্কারুন” “আফালাতাদাব্বারুন” “আফালাতা’ক্বীলুন” অর্থঃ “অতঃপর তোমরা কেন চিন্তা করনা, কেন গভীর ভাবে ভাব না, কেন বুদ্ধি কাজে লাগাও না?” যারা সেগুলো করেনা তাদেরকে আল্লাহতায়ালা মুসলমান দূরে থাক, গরু-ছাগলেরও অধম বলেছেন। বলেছেন, “উলায়েকা কা’আল আনয়াম, বালহুম আদাল” অর্থঃ তারাই হলো গবাদী পশুর ন্যায়, বরং তার চেয়েও অধম। প্রশ্ন হলো, মুসলিম দেশে এদের সংখ্যা কি কম? মুসলমান হওয়ার অর্থই হলো চিন্তাশীল মানুষ হওয়া। এ চিন্তাশীলতাই তাকে গবাদী পশু থেকে পৃথক করে, -পবিত্র কোরআনে সেটিই বার বার বুঝানো হয়েছে। মুসলমানের কাজ, কথা, লেখনি, সংস্কৃতি ও রাজনীতি -সবকিছুর মধ্যেই কাজ করে প্রবল চিন্তাশীলতা। তার জীবনে নৈতিক বিপ্লব তো ঘটে সে গভীর চিন্তাশীলতা থেকেই। নিছক মুসলমানের ঘরে জন্ম নেওয়ার কারণে সেটি আসে না। যার মধ্যে সে চিন্তাশীলতা নেই তার জীবনে নৈতিক বিপ্লবও নেই। তার পক্ষে তখন প্রকৃত মুসলমান রূপে বেড়ে উঠাটিও অসম্ভব হয়। তাই মুসলমানের সামনে দু’টি পথ। একটি চিন্তাশীল নৈতিক মানব রূপে বেড়ে উঠার। অপরটি গরুছাগলে পরিণত হওয়া। আর গরুছাগল তো বেড়ে উঠে জবাই হওয়ার জন্য। তখন তাদের গর্দানে কাফেরদের ছুরি চলে বা মাথার উপর অবিরাম বোমাও পড়ে। গরুছাগলের ন্যায় তাদেরও তখন প্রতিবাদের ভাষা থাকে না, প্রতিরোধের সামর্থও থাকে না। মহাজ্ঞানী আল্লাহতায়ালা নৈতিক মানব রূপে বেড়ে উঠার উপর জোর দিয়েছেন। তাই বার বার জোর দিয়েছেন চিন্তাশীলতার উপর। ব্যক্তির এমন ভাবুক মন হলো ঈমানে বৃদ্ধির আনার পাওয়ার হাউস। ব্যক্তির ঈমানের মাত্রায় উঠানামা ঘটে এ পাওয়ার হাউস সচল ও বিকল হওয়ার কারণে। ব্যক্তির জীবনে বিস্ময়কর মূল্যসংযোজন বা ভ্যালু-এ্যাড করে এ চিন্তা-ভাবনা। মানুষ তখন ফেরেশতাদের চেয়েও উঁচুস্তরে পৌঁছতে পারে। তখন মানব পরিণত হয় মহা মানবে। মহান আল্লাহতায়ালা তো এমন মানুষদের নিয়েই ফেরেশতাদের মহলে গর্ব করেছিলেন। এমন চিন্তাশীলতার সৃষ্টিতে প্রাসাদতুল্য কলেজ-বিশ্ববিদ্যালয় লাগে না। বিশাল আকারের মাদ্রাসাও লাগে না। কুঁড়ে ঘরে বসবাস করেও সেটি সম্ভব। সবুজ প্রকৃতি, ধুসর মরু, মূক্ত আকাশের দিকে তাকিয়েও সেটি ঘটে। আল্লাহতায়ালার অতিশিক্ষণীয় আয়াত তথা নিদর্শণের সন্ধান মেলে এসবের মধ্যে। নবীজী (সাঃ)র আমলে সেটিই হয়েছে। সে আমলে স্কুল-কলেজ-বিশ্ববিদ্যালয় ছিল না, কিন্তু প্রতিটি মুসলমানের মনের ভূবনগুলী প্রকান্ড পাওয়ার হাউসে পরিণত হয়েছিল। ফলে সমগ্র মানব ইতিহাসে মানব চরিত্রে ও কর্মে সবচেয়ে বেশী মূল্য সংযোজন বা ভ্যালু এ্যাড হয়েছিল সে সময়। সে মূল্য সংযোজনের ফলে আরবের অসভ্য মানুষগুলো ফেরেশতাদের থেকেও উপরে উঠতে পেরেছিলেন। তারাই জন্ম দিয়েছিলেন সর্বকালের সর্বশ্রেষ্ঠ সভ্যতা। সমগ্র মুসলিম ইতিহাসে আজও তো তাঁরাই গর্বের। প্রাথমিক কালের সে মুসলমানগণ শুধু রাজনৈতিক ও সামরিক শক্তিরই জন্ম দেয়নি, জ্ঞানের বিশাল ভান্ডারও গড়ে তুলেছিলেন। অথচ কোরআনের অগে আরবী ভাষায় কোন লিখিত বই তাদের ছিল না।